Utdrag fra Soga om Olav den heilage

*Etter at slaget på Stiklestad var over, fortel Snorre:*   
   
Torgils Hålmuson og Grim, son hans, gjekk til valen om kvelden da det hadde vorte mørkt. Dei tok opp liket til kong Olav og bar det bort til eit lite tomt skjol på den andre sida av garden. Dei hadde lys og vatn med seg og tok kleda av liket og vaska det og sveipte det i lindukar og la det ned i skjolet og la ved over så ingen kunne sjå det om det skulle komme folk inn i hytta, og så gjekk dei heim til garden.   
   
Det hadde følgt med begge hærane mange tiggarar og fattigfolk som bad om mat, og kvelden etter slaget hadde mykje slikt folk halde til der, og da natta kom, leita dei etter hus i alle bygningane, både store og små.   
   
Det var ein blind mann der, som det er fortalt om; han var fattig, og guten hans var med han og leidde han. Dei gjekk ute på garden og leita etter hus, og kom til same skjolet, og døra var så låg at dei mest laut krype inn. Da den blinde mannen kom inn i huset, trivla han seg fram på golvet og leita etter ein stad han kunne leggje seg. Han hadde hatt på hovudet, og hatten seig ned over andletet hans da han lutte seg ned. Han kjende med hendene at det var ein dam på golvet; da tok han opp med den våte handa og retta opp hatten, og fingrane kom opp i auga. Men straks fekk han slik klåe i augnekvarmane at han strauk med dei våte fingrane på sjølve auga. Da hopa han ut or huset og sa at det kunne ingen liggje der inne, for det var vått alle stader. Da han kom ut or huset, kunne han straks sjå hendene sine og alt det som var så nær at han kunne sjå det for nattemørkret. Han gjekk straks heim til garden og inn i stova og sa til alle folk der at han hadde fått att synet sitt, og no var han gløggsynt. Men det var mange menn der som visste at han lenge hadde vore blind; for han hadde vore der før og gått omkring i bygdene. Han sa at han såg første gongen da han kom ut or eit lite skrøpeleg hus, og det var vått alle stader der inne, sa han. "Eg tok nedi med hendene," sa han, "og gnei meg i auga med dei våte hendene." Han sa kvar huset stod óg. Men dei mennene som var der og såg det som hadde hendt, undra seg mykje på dette og rødde seg imellom om kva som kunne vere inne i dette huset. Men Torgils bonde og Grim, son hans, meinte dei visste korleis det hekk i hop med denne hendinga, og var redde at uvenene til kongen skulle komme og ransake huset. Sidan smette dei seg ut og gjekk til huset og tok liket og hadde det ut i hamnehagen og gøymde det der, og så gjekk dei til garden og sov om natta.